CELEX: 32020R0423
Language: el
Date: 2020-03-19 00:00:00
Title: Εκτελεστικός κανονισμός (ΕΕ) 2020/423 της Επιτροπής της 19ης Μαρτίου 2020 για την τροποποίηση του κανονισμού (ΕΚ) αριθ. 1010/2009 όσον αφορά διοικητικές διευθετήσεις με τρίτες χώρες για τα πιστοποιητικά αλιευμάτων που αφορούν προϊόντα θαλάσσιας αλιείας

20.3.2020   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 84/15
               
            
         ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) 2020/423 ΤΗΣ ΕΠΙΤΡΟΠΗΣ
         της 19ης Μαρτίου 2020
         για την τροποποίηση του κανονισμού (ΕΚ) αριθ. 1010/2009 όσον αφορά διοικητικές διευθετήσεις με τρίτες χώρες για τα πιστοποιητικά αλιευμάτων που αφορούν προϊόντα θαλάσσιας αλιείας
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΚ) αριθ. 1005/2008 του Συμβουλίου, της 29ης Σεπτεμβρίου 2008, περί δημιουργίας κοινοτικού συστήματος πρόληψης, αποτροπής και εξάλειψης της παράνομης, λαθραίας και άναρχης αλιείας (1), και ιδίως το άρθρο 20 παράγραφος 4,
         Εκτιμώντας τα ακόλουθα:
         
                     (1)
                  
                  
                     Οι διοικητικές διευθετήσεις με τρίτες χώρες για τα πιστοποιητικά αλιευμάτων για προϊόντα αλιείας περιέχονται στο παράρτημα IX του κανονισμού (ΕΚ) αριθ. 1010/2009 της Επιτροπής, της 22ας Οκτωβρίου 2009, περί της θέσπισης λεπτομερών κανόνων εφαρμογής του κανονισμού (ΕΚ) αριθ. 1005/2008 (2). Οι εν λόγω διευθετήσεις περιλαμβάνουν δείγματα των πιστοποιητικών αλιευμάτων που έχουν επικυρωθεί από τις αρμόδιες αρχές των οικείων τρίτων χωρών.
                  
               
                     (2)
                  
                  
                     Οι Ηνωμένες Πολιτείες έχουν αναθεωρήσει το υπόδειγμα πιστοποιητικού αλιευμάτων των Ηνωμένων Πολιτειών, ιδίως ενόψει του νέου εργαλείου της τεχνολογίας των πληροφοριών (ΤΠ), του CATCH, το οποίο δημιουργήθηκε από την Επιτροπή για το ενωσιακό σύστημα πιστοποίησης αλιευμάτων.
                  
               
                     (3)
                  
                  
                     Συνεπώς, είναι σκόπιμο να τροποποιηθεί αναλόγως το παράρτημα IX του κανονισμού (ΕΚ) αριθ. 1010/2009.
                  
               
                     (4)
                  
                  
                     Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής αλιείας και υδατοκαλλιέργειας,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Το παράρτημα IX του κανονισμού (ΕΚ) αριθ. 1010/2009 τροποποιείται σύμφωνα με το παράρτημα του παρόντος κανονισμού.
         
         
            Άρθρο 2
            Έναρξη ισχύος
            Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 19 Μαρτίου 2020.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 286 της 29.10.2008, σ. 1.
         
            (2)  Κανονισμός (ΕΚ) αριθ. 1010/2009 της Επιτροπής, της 22ας Οκτωβρίου 2009, για θέσπιση λεπτομερών κανόνων εφαρμογής του κανονισμού (ΕΚ) αριθ. 1005/2008 του Συμβουλίου, περί δημιουργίας κοινοτικού συστήματος πρόληψης, αποτροπής και εξάλειψης της παράνομης, λαθραίας και άναρχης αλιείας (ΕΕ L 280 της 27.10.2009, σ. 5).
      
      
         
            ΠΑΡΑΡΤΗΜΑ
            Στο παράρτημα IX του κανονισμού (ΕΚ) αριθ. 1010/2009, το τμήμα 2 αντικαθίσταται από το ακόλουθο κείμενο:
            
               «Τμήμα 2
               
               
                  ΗΝΩΜΕΝΕΣ ΠΟΛΙΤΕΙΕΣ
               
               ΣΥΣΤΗΜΑ ΠΙΣΤΟΠΟΙΗΣΗΣ ΑΛΙΕΥΜΑΤΩΝ
               Σύμφωνα με το άρθρο 12 παράγραφος 4 του κανονισμού (ΕΚ) αριθ. 1005/2008, το πιστοποιητικό αλιευμάτων που προβλέπεται στο άρθρο 12 και στο παράρτημα II του κανονισμού (ΕΚ) αριθ. 1005/2008 αντικαθίσταται – για αλιευτικά προϊόντα που προέρχονται από αλιεύματα τα οποία αλιεύονται από σκάφη που φέρουν σημαία Ηνωμένων Πολιτειών – από το πιστοποιητικό αλιευμάτων ΗΠΑ βάσει του Συστήματος Πιστοποίησης Αλιευμάτων ΗΠΑ (που περιγράφεται στο προσάρτημα 2), το οποίο είναι ένα ηλεκτρονικό σύστημα υποβολής εκθέσεων και τήρησης αρχείων υπό τον έλεγχο των αρχών των ΗΠΑ που εξασφαλίζει το ίδιο επίπεδο ελέγχου από τις αρχές, όπως απαιτείται στο πλαίσιο του συστήματος πιστοποίησης αλιευμάτων της Ευρωπαϊκής Ένωσης.
               Δείγμα του πιστοποιητικού αλιευμάτων ΗΠΑ, το οποίο αντικαθιστά το πιστοποιητικό αλιευμάτων και το πιστοποιητικό επανεξαγωγής της Ευρωπαϊκής Ένωσης, διατίθεται στο προσάρτημα 1. Το αναθεωρημένο πιστοποιητικό αλιευμάτων ΗΠΑ μπορεί να καλύπτει αλιευτικά προϊόντα που προέρχονται από αλιεύματα τα οποία αλιεύονται από μεμονωμένα σκάφη ή από ομάδες σκαφών, όπως περιγράφεται στο προσάρτημα 2.
               ΑΜΟΙΒΑΙΑ ΣΥΝΔΡΟΜΗ
               Αναπτύσσεται αμοιβαία συνδρομή δυνάμει του άρθρου 51 του κανονισμού (ΕΚ) αριθ. 1005/2008 για να διευκολυνθεί η ανταλλαγή πληροφοριών και η διοικητική συνεργασία μεταξύ των αντίστοιχων αρμόδιων αρχών στις Ηνωμένες Πολιτείες και στα κράτη μέλη της Ευρωπαϊκής Ένωσης, βάσει των λεπτομερών κανόνων αμοιβαίας συνδρομής που προβλέπονται στον κανονισμό (ΕΚ) αριθ. 1010/2009.
               
                  
                     Προσάρτημα 1
                     
                        
                     
                        
                  
               
               
                  
                     Προσάρτημα 2
                     Το σύστημα τεκμηρίωσης αλιευμάτων ΗΠΑ, όπως αναθεωρήθηκε το 2019, έχει σχεδιαστεί με σκοπό την έκδοση ενιαίου εντύπου πιστοποιητικού αλιευμάτων για τις εξαγωγές αποστολών αλιευτικών προϊόντων, ωμών και μεταποιημένων, από τις Ηνωμένες Πολιτείες στην Ευρωπαϊκή Ένωση (ΕΕ).
                     Όσον αφορά το πιστοποιητικό αλιευμάτων ΗΠΑ, οι εξαγωγείς των ΗΠΑ θα είναι υποχρεωμένοι να 1) καταγράφουν το μεμονωμένο σκάφος που είναι υπεύθυνο για την αλίευση ιχθύων ή για τα αλιευτικά προϊόντα που συμπεριλαμβάνονται στην αντίστοιχη αποστολή, καθώς και όλες τις ισχύουσες πληροφορίες που απαιτούνται από την πιστοποίηση νόμιμων αλιευμάτων των Ηνωμένων Πολιτειών· ή 2) να παρέχουν το όνομα της ομάδας σκαφών που είναι υπεύθυνη για την αλίευση ιχθύων ή για τα αλιευτικά προϊόντα, που συμπεριλαμβάνονται στην αντίστοιχη αποστολή, καθώς και όλες τις ισχύουσες πληροφορίες που απαιτούνται από την πιστοποίηση νόμιμων αλιευμάτων των Ηνωμένων Πολιτειών.
                     Η δυνατότητα ομαδοποίησης χρησιμοποιείται για τα είδη αλιείας στα οποία υπάρχει σημαντική ανάμειξη αλιευμάτων στη θάλασσα ή στην ξηρά (για παράδειγμα, αυτά περιλαμβάνουν, μεταξύ άλλων, τα είδη αλιείας στα οποία τα αρχικά αλιεύματα διαχωρίζονται βάσει μεγέθους πριν από την αποστολή τους, όπως π.χ. του αστακού· ή στα οποία πολλά σκάφη αλίευσης παραδίδουν ιχθύς σε βοηθητικά σκάφη στη θάλασσα).
                     Η διαχείριση των ομαδοποιήσεων θα πραγματοποιείται από τον παραγωγό ή τον μεταποιητή των ΗΠΑ που ζητεί το πιστοποιητικό και υποβάλλεται σε έλεγχο. Λαμβάνοντας υπόψη τις τρέχουσες πρακτικές των ΗΠΑ, ο παραγωγός ή ο μεταποιητής των ΗΠΑ θα είναι υπεύθυνος για τη διατήρηση όλων των πληροφοριών που αντιστοιχούν στα σκάφη ή στον κατάλογο των σκαφών που συνεισέφεραν στην αποστολή, καθώς και για την παροχή των εν λόγω πληροφοριών στην αρμόδια αρχή της κυβέρνησης των ΗΠΑ, κατόπιν σχετικού αιτήματος.
                     Το μεμονωμένο σκάφος ή η δυνατότητα ομαδοποίησης θα επιτρέπει στις Ηνωμένες Πολιτείες την έκδοση ενιαίου πιστοποιητικού ανά φορτίο, ενώ παράλληλα θα δίνεται η δυνατότητα πρόσβασης σε πλήρεις πληροφορίες για τα σκάφη με τα οποία συνδέεται κάθε φορτίο.
                     Οι εν λόγω πληροφορίες θα είναι διαθέσιμες στις αρχές των κρατών μελών εισαγωγής, κατόπιν αιτήματος προς την αρμόδια αρχή των ΗΠΑ.
                  
               »